作者:辛棄疾
標題:沁園春
內容:我醉狂吟，君作新聲，倚歌和之。算芬芳定向，梅間得意，輕清多是，雪裡尋思。朱雀橋邊，何人會道，野草斜陽春燕飛。都休問，甚元無霽雨，卻有晴霓。詩壇千丈崔嵬。更有筆如山墨作溪。看君才未數，曹劉敵手，風騷合受，屈宋降旗。誰識相如，平生自許，慷慨須乘駟馬歸。長安路，問垂虹千柱，何處曾題。